Ny studie: Røyking øker faren for brystkreft
– Fra før er det kjent at alkoholdrikking øker faren for brystkreft, men nå har vi tatt for oss et stort nok antall røykere som ikke drikker til at vi kan si at røyking alene også øker risikoen, sier professor i forebyggende medisin ved UIT Norges Arktiske Universitet i Tromsø, Inger Torhild Gram, til VG. Hun har ledet studien som blir publisert i dag. Sammen med seks andre forskere har hun analysert data samlet inn fra nesten 85.000 kvinner på Hawaii og i California mellom 1993 og 2010. Kreftforsker: – Røyking dødeligere enn vi trodde Ifølge studien har kvinner som røyker minst 20 pakker sigaretter årlig, og har gjort det i mer enn fem år før de får sitt første barn, 35-40 prosent større risiko for brystkreft enn de som ikke røyker. Selv de som ikke drikker alkohol. – Jeg var overrasket over at det var så lik risiko for brystkreft enten man drikker eller ikke. Det ser ut til at effekten av røyking er den samme uansett, sier Gram. Selv om studien er foretatt i USA lar den seg overføre til norske kvinner ettersom man har tatt for seg kvinner fra fem ulike etnisiteter og resultatene var de samme for alle.Tidligere studier har også indikert en sammenheng mellom røyking og brystkreft, men ettersom det har vært så få av deltagerne i disse studiene som har vært avholdskvinner har man ikke kunnet slå fast at det ikke var alkoholen som var årsaken til sykdommen. Derfor har verken WHO, som gjorde sin forrige vurdering i 2012, eller amerikanske helsemyndigheter, som gjorde sin siste vurdering i fjor, tatt med brystkreft på sine lister over røykerelaterte sykdommer. Den norske professoren håper dette nå vil endre seg. – Nå har vi svart på et av spørsmålene den amerikanske helseministeren etterlyste i sin rapport i fjor. Dermed har vi kommet et skritt videre for å få brystkreft på listen, og vi har flere studier på gang, sier Gram. Hun mener studien gir unge jenter en god grunn for å slutte å røyke umiddelbart, og ikke vente til man blir gravid, slik mange sier de skal gjøre. – Risikoen blir større dess flere år du røyker før din første fødsel, da brystvevet endrer seg og man blir mer motstandsdyktig. I Norge er kvinner i gjennomsnitt 29 år når de får sitt første barn, da har de gjerne røykt i over 10 år allerede. Det er viktig at de unge jentene skjønner at de må slutte i dag for å unngå brystkreft i fremtiden. USA: Vil øke alderen for mammografiDaglig leder Eva Michelsen Ekroll i Brystkreftforeningen synes studien er svært interessant. – Vi vet jo at røyking er den viktigste enkeltstående risikofaktoren til mange typer kreft, men det er ny kunnskap for oss at røyking også øker faren for brystkreft. Jeg er likevel ikke overrasket, og jeg er kjent med at tidligere forskning har sett på dette. Derfor er jeg veldig glad for at man har fått konstatert det med et bredt og godt forskningsgrunnlag, sier Michelsen Ekroll. Hun er nå opptatt av å få denne informasjonen ut til unge kvinner, slik at Brystkreftforeningen kan inkludere røykeslutt som et forebyggende tiltak. – Samtidig vil vi be Norsk Bryst Cancer Gruppe (NBCG), som er ansvarlig for de norske retningslinjene, om å vurdere denne studien opp mot de nåværende retningslinjene for brystkreft. Svensk forskning: Kaffe minsker faren for å få brystkreft på nytt Professor Erik Wist ved avdeling for kreftbehandling ved Oslo Universitetssykehus, er leder for NBCGs arbeidsutvalg. Han tar gjerne en samtale med Brystkreftforeningen om den nye studien. – Vi har et møte allerede 18. november, og dette kan absolutt være noe vi kan diskutere å trekke inn. Men vi må selvsagt vite mer om studien først, sier Wist.For tiden reiser Linda Persen (40) landet rundt med en monolog i regi av Brystkreftforeningen og har forestillinger om kreft. Høsten 2013 fikk hun nyheten om at hun har uhelbredelig brystkreft med spredning til lungene. – Dette er jo litt skremselspropaganda. Det kommer stadig noe nytt der man skal gjøre ditt og datt og at man skal holde seg unna ting. Jeg vet om mange mennesker som ikke kunne levd særlig sunnere, men som fortsatt har blitt rammet av kreft. Det er aldri en garanti, sier Persen. Selv har Persen aldri tatt en sigarett, men hun mener at folk må få velge selv hvordan de vil leve livet sitt. – Jeg er veldig imot røyking selv, og det er jo ikke til å stikke under en stol at det er helsefarlig. Men samtidig syns jeg det er viktig at folk kan velge selv hvordan de vil leve sine egne liv. Jeg har trua på at man skal leve et godt liv slik man selv ønsker, også får det som skjer bare skje. Til vanlig jobber Persen som inspirasjonsforeleser. Hun reiser rundt og prater om hvordan folk kan leve et godt liv både privat og på jobb. Persen er bekymret for at noen blir påvirket av mediene. – Jeg tror det er mange som strever med dårlig samvittighet og lurer på om de kunne gjort noe annerledes. Mye av dette skyldes nok de store overskriftene i avisene og alle studiene og rådene man leser på nett.
Brystkreft er ikke på Verdens Helseorganisasjons (WHO) liste over røykerelaterte sykdommer. En ny norskledet studie kan endre på det. over røykerelaterte sykdommer. En ny norskledet studie kan endre på det.